En 34-årig mand fra Hals troede, at han var løbet i sikkerhed for politiets alkoholtest, da han natten til lørdag løb fra sin havarerede bil og hjem til sin bopæl i Hals. Men han blev alligevel pågrebet kort efter, at han var kørt galt. Det var forbipasserende, der opdagede solouheldet en kilometer syd for Hou. En personbil lå i grøften, men føreren var væk. Politiet havde dog netop på det tidspunkt mulighed for at bruge sporhunde, og med deres hjælp fik politifolkene opsnuset den bortløbne førers bopæl i Hals. -Den 34-årige var hjemme. Han viste sig at være beruset og er nu anholdt og sigtet for spirituskørsel, oplyser Bruno Brix, vagtchef i Nordjyllands Politi.

Opsummering:
En spritbilist slap ikke heldigt fra et solouheld, fordi kvikke sporhunde fandt frem til ham.